ไฟแนนซ์ทูเดย์
โดย...ช.ชดา
12 พ.ค. 2558

โดย...ช.ชดา
...การแก้ไขปัญหา หวยแพง ตามบัญชาการของ พล.อ.ประยุทธ์ จันทร์โอชา นายกรัฐมนตรี กำลังดำเนินการไปอย่างเข้มข้น คนในแวดวงค้าสลากฯ บอกว่า การที่ทหารลงมาแก้ไขปัญหานั้นเป็นมวยถูกคู่ เพราะมีทหารหลายคนที่เข้าไปอยู่เบื้องหลังค้าสลากฯ
...เรื่องนี้ว่ากันว่า “เสธ.แดง” พล.ต.อภิรัชต์ คงสมพงษ์ รองแม่ทัพภาคที่ 1 ประธานบอร์ดสลากฯ สายตรงนายกฯ ตู่ ที่ส่งมาแก้ปัญหานี้โดยเฉพาะก็รู้ดี การแก้ไขน่าจะไปได้ถูกจุด แต่เรื่องนี้มันลับ ลวง พราง มีคนได้ประโยชน์และเสียประโยชน์กันมหาศาล การต่อรองสูง
ผลสุดท้ายออกมาราคาสลากฯ จะเหลือคู่ละ 80 บาทได้หรือไม่ ก็ติดตามกันต่อไป
...อาจจะต้องให้ฉายา “นักล้างหนี้ประชานิยม” กับ ม.ร.ว.ปรีดิยาธร เทวกุล รองนายกฯ ที่จะต้องมาช่วยลุงหมาย “สมหมาย ภาษี” รมว.คลัง เข็นกฎหมายล้างหนี้ 9 แสนล้าน  ซึ่งเป็นแผนจัดการหนี้ ว่าจะล้างกันหมดในชาตินี้หรือชาติหน้า
ก่อนหน้านี้ หม่อมอุ๋ยได้เคยล้างหนี้ที่รัฐบาลทักษิณ ชินวัตร ทำไว้ 2 แสนล้าน  เมื่อครั้งเป็นรองนายกฯ และ รมว.คลัง ในรัฐบาล พล.อ.สุรยุทธ์